*На основание чл.26, ал.2 от Закона за нормативните актове, в 14-дневен срок от публикуване на настоящото обявление на интернет страницата на общината, Община Несебър приема предложения и становища относно представения Проект за приемане на НАРЕДБА ЗА ПРИЕМ НА ДЕЦА В ОБЩИНСКИТЕ ДЕТСКИ ГРАДИНИ НА ТЕРИТОРИЯТА НА ОБЩИНА НЕСЕБЪР. Предложенията могат да бъдат депозирани в Община Несебър в Центъра за административно обслужване на граждани.*

*Публикувано на…………………..2016г.*

Проект!

**НАРЕДБА ЗА ПРИЕМ НА ДЕЦА В ОБЩИНСКИТЕ ДЕТСКИ ГРАДИНИ НА ТЕРИТОРИЯТА НА ОБЩИНА НЕСЕБЪР**

**Глава първа**

**ОБЩИ ПОЛОЖЕНИЯ**

**Чл. 1.** Тази наредба определя реда и условията за прием на деца в детските градини на територията на община Несебър.

**Чл. 2.** **(1)** В общинските детски градини се отглеждат, възпитават, социализират и обучават деца от тригодишна възраст до постъпването им в първи клас в съответствие с държавния образователен стандарт за предучилищно образование.

**(2)** Предучилищното образование в детските градини на територията на община Несебър се осъществява при целодневна, полудневна, почасова или самостоятелна организация.

**(3)** В общинските детски градини може да се разкриват яслени групи за отглеждане на деца от 10-месечна до тригодишна възраст.

**Глава втора**

**ОРГАНИЗАЦИЯ НА ПРИЕМАНЕТО И ПОСТЪПВАНЕТО НА ДЕЦАТА В ОБЩИНСКИТЕ ДЕТСКИ ГРАДИНИ**

**Чл. 3.** **(1)** Децата постъпват в общинските детски градини по желание на родителите, не по-рано от учебната година, която започва в годината на навършване на тригодишна възраст.

**(2)** Децата задължително постъпват в детската градина или в училище с подготвителна група от началото на учебната година, в която навършват петгодишна възраст.

**(3)** Задължителното предучилищно образование на територията на община Несебър се осъществява от детските градини.

**(4)** Родителите избират детската градина за задължително предучилищно образование на детето.

**(5)** По преценка на родителите и/или при липса на яслена група в съответното населено място и при наличие на свободни места, децата може да постъпят, по реда на настоящата наредба, в общинска детската градина и при навършени 2 години към началото на учебната година на постъпването.

**(6)** В яслените групи може да постъпват деца от 10-месечна до тригодишна възраст.

**(7)** Постъпването на децата в общинските детски градини се осъществява целогодишно.

**Чл. 4.** **(1)** В общинските детски градини, родителите заплащат такса за отглеждането и обучението на децата, в размер, определен с Наредба № 11 г. за определяне и администриране на местните данъци и такси в община Несебър.

**(2)** Родителите не заплащат такса за обучението на децата в групите за задължително предучилищно образование.

**Чл. 5.** **(1)** Приемът на деца в общинските детски градини се организира:

1. за всяка предстояща учебна година;
2. през текущата учебна година.

**(2)** Приемът на деца за предстояща учебна година се извършва за новите групи, които се сформират от началото на предстоящата учебна година в детската градина:

1. за деца в първа възрастова група, които постъпват за първи път в детската градина;
2. яслени групи, ако дотогава няма такива в детската градина;
3. групи за деца в трета възрастова група – подготвителни групи, които се откриват в училищата;
4. групи за деца във втора, трета и четвърта възрастова група, ако за предстоящата учебна година е планирано откриването на нова група/групи за определена възрастова група.

**(3)** Приемът на деца през текущата учебна година се извършва за всички групи в детската градина, при наличие на свободни места.

**Глава трета**

**ПРИЕМ НА ДЕЦА ЗА ПРЕДСТОЯЩА УЧЕБНА ГОДИНА**

**Чл. 6.** **(1)** В срок до 1 март, общината изпраща в детските градини списък на децата, които следва задължително да постъпят в групи за предучилищна подготовка през предстоящата учебна година.

**(2)** В срок до 15 март на текущата календарна година, директорите на общински детски градини определят по реда на чл. 60, ал. 1 от ЗПУО, за предстоящата учебна година:

1. броя на групите в детската градина за предстоящата учебна година.
2. броя на децата във всяка група.

**(3)** В срок до три работни дни от определянето на броя на групите и броя на децата по ал. 1, директорите на детските градини информират кмета на общината.

**(4)** В срок до три работни дни от определянето на броя на групите и броя на децата по ал. 1, директорите на детските градини обявяват на видно място в детската градина и на интернет страницата на детската градина групите и броя на децата за прием за предстоящата учебна година.

**Чл. 7.** В срок до седем работни дни от получаването на информацията по чл. 6, ал. 2, отдел „Образование” в община Несебър публикува в официалния сайт на общината информация за групите и броя на децата за прием за предстоящата учебна година в детските градини на територията на община Несебър.

**Чл. 8.** **(1)** Родителите кандидатстват за прием на деца в общинските детски градини за предстоящата учебна година от 1 април до 30 април на текущата календарна година.

**(2)** Родителите подават на място в детската градина, следните документи:

**1.** заявление за приемане по образец (*Приложение 1*).

**2.** копие от удостоверение за раждане на детето (след представяне на оригинал за сверяване).

**3.** документи за удостоверяване на обстоятелства по чл. 10, ал. 1.

**4.** заявление за вида на организация за детето в детската градина.

**(3)** Приемането и вписването във входящия дневник на детската градина на документите по ал. 2 се извършва от директора или от определено от него длъжностно лице. Редът за приемане и завеждане на документите се регламентира в Правилника за дейността на детската градина. Родителите получават задължително пореден входящ номер от детската градина.

**(4)** Родителите носят отговорност за непълно или невярно подадена информация в документите за прием.

**(5)** Децата, посещаващи яслена група, кандидатстват за първа възрастова група на обща основание с децата, които не посещават яслена група.

**Чл. 9.** Класирането се извършва в срок от 2 май до 10 май от комисия, определена със заповед на директора на детската градина.

**Чл. 10.** **(1)** В случаите, когато кандидатстващите за определена детска градина деца, са повече от определените места, се прилагат следните критерии:

1. дете с трайни увреждания над 50 %;
2. дете с двама починали родители;
3. дете с един починал родител;
4. трето и следващи деца в многодетно семейство;
5. близост до местоживеенето на семейството;
6. дете, на което поне единият родител е с постоянна адресна регистрация в населеното място, където се намира детската градина/училището;
7. дете от семейство, в което поне единият родител е работещ на безсрочен трудов договор;

**(2)** Критериите по ал. 1 се прилагат в посочения ред.

**(3)** Обстоятелствата по ал. 1 се удостоверяват със съответните документи, издадени от компетентен орган, и приложени към заявлението за кандидатстване.

**(4)** В случаите, когато кандидатстващи за определена детска градина деца отговарят на равен брой критерии по ал. 1, се прилагат допълнителни критерии, определени в Правилника за дейността на детската градина.

**Чл. 11.** **(1)** Приемането на деца над определения брой се извършва при спазване на разпоредбите на държавния образователен стандарт за финансиране на институциите и държавния образователен стандарт за физическата среда и информационното и библиотечно осигуряване на детските градини, училищата и центровете за подкрепа за личностно развитие, в следните случаи:

**1.** в подготвителни групи, когато са единствени в населеното място;

**2.** в подготвителни групи, при промяна на местоживеенето на родителите.

**(2)** Приемането на деца по ал. 1 се извършва с разрешение на кмета на общината, по мотивирано предложение на директора на детската градина в срок до 20 април.

**Чл. 12.** **(1)** Директорът на детската градина определя със заповед вида на организация на групите и вида на организация на отделни деца за почасова и самостоятелна организация, след съгласуване с финансиращия орган.

**(2)** В срок до 20 май директорът на детската градина разпределя децата по групи и утвърждава списъците на приетите деца по групи и на приетите деца за почасова и самостоятелна организация.

**(3)** При недостатъчен брой за сформиране на отделна група в съответната възрастова група (първа, втора, трета подготвителна, четвърта подготвителна), в детските градини може да се сформират разновъзрастови (смесени) групи.

**Чл. 13.** Списъците с имената на приетите деца, по групи, без лични данни, и незаетите места, се обявяват на 21 май на видно място в детската градина и се публикуват на интернет страницата на институцията и/или на официалния сайт на община Несебър в срок до 23 май.

**Чл. 14.** **(1)** Родителите кандидатстват за попълване на незаетите места по реда на чл. 8, при условия и ред, определени в Правилника за дейността на детската градина.

**(2)** Изборът на вида на организацията се осъществява в рамките на групите, утвърдени по реда на чл. 12, ал. 2.

**Чл. 15.** Децата, които навършват двегодишна възраст към началото на предстоящата учебна година, се приемат в първа възрастова група по желание на родителите, при следните условия:

1. при липса на яслена група в населеното място – на общо основание с децата, навършващи тригодишна възраст в годината на започване на предстоящата учебна година, по реда на настоящата наредба;
2. при наличие на яслена група в населеното място – при наличие на свободни места по чл. 18, по реда на настоящата наредба.

**Чл. 16.** Записването на приетите деца се извършва до 20 юни на място в детската градина.

**Чл. 17.** **(1)** При записване на приетите деца, родителите подават следните документи:

1. заявление за записване в детската градина;
2. декларация за информирано съгласие, след запознаване с Правилника за дейността на детската градина;
3. за децата, приети в първа възрастова група - декларация за датата, от която желаят детето да постъпи в детската градина, но не по-рано от 15 септември и не по-късно от 1 октомври;
4. за децата, приети в подготвителна група – декларация, че детето ще постъпи в детската градина от 15 септември и, че ще осигури присъствието на детето в групата в учебно време;

**(2)** При записване на детето, директорът или определено от него лице от екипа на детската градина, запознава родителите с:

**1.** необходимите документи за постъпване на детето;

**2.** Правилника за дейността на детската градина;

**Чл. 18**. **(1)** След записване на приетите деца, директорът на детската градина определя свободните места за предстоящата учебна година по реда на чл. 60, ал. 3 от ЗПУО.

**(2)** Свободните места по ал. 1 се обявяват на видно място в детската градина и в интернет страницата на институцията в срок до 5 юли.

**(3)** В срок до три работни дни от обявяването на свободните места по реда на чл. 7, директорът на детската градина изпраща в община Несебър сведение за свободните места за предстоящата учебна година. В срок до три работни дни от получаването на информацията, дирекция/отдел „Образование” в община Несебър публикува информацията за свободните места в общинските детски градини за предстоящата учебна година в официалния сайт на общината.

**(4)** Кандидатстването за местата по ал. 1 става по реда на настоящата наредба, в срокове, определени от детската градина.

**Чл. 19. (1)** Приетите деца в яслена, първа и втора възрастова група постъпват в детската градина от 15 септември до 1 октомври, по желание на родителите, декларирано писмено.

**(2)** Децата, приети в подготвителна група постъпват в детската градина от 15 септември.

**Чл. 20.** **(1)** При постъпване на децата в детската градина, родителите представят следните задължителни документи:

**1.** Здравно-профилактична карта на детето, попълнена от личния лекар;

**2.** Еднократен отрицателен резултат от изследване за патогенни чревни бактерии и чревни паразити, извършено не по-рано от 15 дни преди постъпване на детето в детската градина.

**3.** Изследвания на кръв и урина, извършени в едноседмичен срок преди постъпване на детето в детската градина;

**4.** Данни от личния лекар за имунизационния статус на детето съгласно изискванията на Наредба № 15 от 2005 г. за имунизациите в Република България (ДВ, бр. 45 от 2005 г.);

**5.** Медицинска бележка от личния лекар за липсата на контакт със заразно болен, издадена не по-рано от 3 дни преди постъпване на детето в детската градина.

**(2)** При постъпване на децата в яслена група, родителите представят следните документи:

**1.** здравно-профилактична карта, попълнена от личния лекар на детето;

**2.** еднократен отрицателен резултат от изследване за патогенни бактерии (шигели, салмонели, ешерихия коли) и чревни паразити, извършено не по-рано от 15 дни преди постъпване на детето в детската ясла;

**3.** изследвания на кръв и урина, извършени в едномесечен срок преди постъпване на детето в яслата;

**4.** изследване с отрицателна реакция по Васерман за единия от родителите, извършено в 6-месечен срок преди постъпване на детето в яслата;

**5.** данни от личния лекар за имунизационния статус на детето съгласно изискванията на Наредба № 15 от 2005 г. за имунизациите в Република България;

**6.** медицинска бележка за липса на контакт със заразно болен, издадена от личния лекар на детето.

**Чл. 21.** Деца, на които не са извършени задължителните имунизации за възрастта, могат да се приемат в детската градина, когато са налице трайни противопоказания за имунизирането им и са освободени по реда на Наредба № 15 от 2005 г. за имунизациите в Република България

**Чл. 22.** При отсъствие на дете от детската градина повече от 10 дни, родителите представят бележка от личния лекар, че детето е здраво и че не е било в контакт със заразно болен.

**Чл. 23.** При отсъствие на дете от детската градина за повече от един месец, се изисква еднократно бактериологично изследване за патогенни чревни микроорганизми с отрицателен резултат само по епидемични показания, а при отсъствие за повече от два месеца - еднократен отрицателен резултат за чревни паразити съгласно Наредба № 5 от 2006 г. за диагностиката, профилактиката и контрола на местните паразитолози (ДВ, бр. 40 от 2006 г.).

**Чл. 24. (1)** Деца от яслена, първа и втора възрастова група, не постъпили в определения по чл.19, ал1 срок, губят мястото си в детската градина.

**(2)** За деца от подготвителна група, не постъпили от 15 септември, в срок до 30 септември, след проверка на причините и писмено известие до родителите, директорът на детската градина прави мотивирано предложение до кмета на общината за налагане на мерки на родителите по реда на ЗПУО.

**(3)** В срок до 30 септември, директорът на детската градина изпраща сведение до община Несебър за децата, постъпили в подготвителна група.

**Чл. 25. (1)** Децата могат да отсъстват от детската градина след писмено уведомяване от родителя в срок, определен с Правилника за дейността на детската градина.

**(2)** Децата от подготвителна група, записани в целодневна, полудневна и почасова организация, могат да отсъстват от детската градина:

**1.** по здравословни или други уважителни причини, удостоверени с документ от компетентен орган;

**2.** по семейни причини – не повече от 10 дни за съответната учебна година, с писмено уведомяване от родителя в срок, определен с Правилника за дейността на детската градина.

**3.** през времето на ваканциите, определени в училищното образование за съответната година със заповед на министъра на образованието и науката.

**(3)** При отсъствие на дете от подготвителна група извън реда, определен в ал. 2, след проверка на причините и писмено известие до родителите, директорът на детската градина прави мотивирано предложение до кмета на общината за налагане на санкции на родителите по реда на ЗПУО.

**Глава четвърта**

**ПРИЕМАНЕ НА ДЕЦА ПРЕЗ ТЕКУЩАТА УЧЕБНА ГОДИНА**

**Чл. 26. (1)** В срок до три работни дни от освобождаването им, директорът на детската градина обявява свободните места на видно място в детската градина и в интернет страницата на институцията.

**(2)** В срок до три работни дни от освобождаването им, директорът информира община Несебър за свободните места с писмо до кмета на общината.

**(3)** В срок до три работни дни от получаването на информацията по ал. 2, свободните места се обявяват на официалния сайт на община Несебър.

**Чл. 27.** **(1)** Кандидатстването за заемане на свободните места по чл. 26, става по реда на чл. 8, ал. 3, в срок до пет работни дни от обявяването на местата.

**(2)** Изборът на вида на организацията се осъществява в рамките на групите, утвърдени от директора по реда на чл. 60, ал. 1 от ЗПУО.

**Чл. 28.** Класирането се извършва по реда на чл. 9 и чл. 10, в срок до три работни дни след изтичане на срока за кандидатстване.

**Чл. 29.** Списъкът на приетите деца се обявява по реда на чл. 13, на следващия ден след извършване на класирането.

**Чл. 30.** Записването и постъпването на децата става по реда на настоящата наредба, в срокове, определени в Правилника за дейността на детската градина.

**Глава пета**

**ПРЕМЕСТВАНЕ НА ДЕЦА**

**Чл. 31.** Децата в общинските детски градини могат да се преместват в други детски градини или училища, в които се осъществява задължително предучилищно образование, през цялата учебна година при наличие на свободни места в приемащата детска градина или училище.

**Чл. 32.** **(1)** Преместването на децата става по желание на родителите, заявено писмено.

**(2)** Децата се преместват при спазване на следните условия и ред:

**1.** подаване на писмено заявление от родителите до директора на приемащата детска градина;

**2.** издаване на служебна бележка от директора до три работни дни, с която потвърждава приемането на детето за предучилищна подготовка.

**(3)** Служебната бележка по ал 2, т. 2 се представя от родителя заедно със заявлението за преместване на директора на детската градина, от която се премества детето.

**(4)** До три работни дни директорът на детската градина, от която се премества детето, предоставя на родителя следните документи:

**1.** удостоверение за преместване – за децата от подготвителна група;

**2.** медицинските документи на детето;

**3.** портфолиото на детето.

**(5)** До три работни дни от получаване на документите по ал. 4, директорът на приемащата детска градина информира писмено директора на детската градина, от която се премества детето, за неговото записване.

**(6)** До три работни дни от записването на детето, директорът на приемащата детска градина уведомява за преместването на детето съответната община.

**(7)** Разпоредбите на ал. 5 и ал. 6 се прилагат само при преместване на деца от подготвителна група.

**Чл. 33.** Децата от подготвителна група могат да се преместват в друга детска градина над определения брой при смяна на местоживеенето по реда на чл. 11.

**Чл. 34.** Децата постъпват в приемащата детска градина по реда на настоящата наредба, в срокове, определени в Правилника за дейността на детската градина.

**Чл. 35.** **(1)** Децата в общинските детски градини могат да се преместват от един вид организация в друг вид организация през учебната година по желание на родителите, заявено писмено.

**(2)** Преместването по ал. 1 се извършва от директора на детската градина.

**Глава шеста**

**ОТПИСВАНЕ ОТ ДЕТСКАТА ГРАДИНА**

**Чл. 36. (1)** Децата се отписват от детската градина:

1. по желание на родителите, заявено писмено, ако не подлежат на задължително предучилищно образование;
2. при преместване в друга детска градина;
3. от 1 септември в годината, в която навършват тригодишна възраст, ако посещават яслена група;
4. от 15 септември в годината, в която постъпват в първи клас.
5. от 15 септември, в годината, в която навършват шестгодишна възраст и постъпват в първи клас по желание на родителите.

**Чл. 37.** **(1)** Отписването на децата от детската градина по чл. 36, т. 1 се извършва по следния ред:

**1.** подаване на писмено заявление от родителите до директора - по образец на детската градина или в свободна форма, към което се прилага декларация за липса на финансови задължения към детската градина;

**2.** до пет работни дни директорът на детската градина предоставя на родителя медицинските документи и портфолиото на детето.

**(2)** Отписването на децата по чл. 36, т. 2 се извършва по реда на чл. 32, ал. 2 и ал. 3 на настоящата наредба.

**(3)** При отписването на децата от детската градина по чл. 36, т. 3 и т. 4., директорът предоставя на родителите следните документи:

**1.** медицинските документи на детето – при отписване по т. 3 и т. 4;

**2.** удостоверение за задължително предучилищно образование и портфолиото на детето – при отписване по т. 4.

**(4)** Отписване на децата по чл. 36, т. 5 се извършва по следния ред:

**1.** подаване на писмено заявление от родителите до директора - по образец на детската градина или в свободна форма, не по-късно от 14 дни преди края на учебното време 31 май;

**2.** установяване готовността на детето за училище в 14-дневен срок преди края на учебното време;

**3.** при отписването, директорът предоставя на родителите удостоверение за завършено предучилищно образование, медицинските документи и портфолиото на детето.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 1.** Тази наредба е приета с Решение на ОбС № …… от протокол № …../….…… г. на основание чл. 17, ал. 1, т. 3 от Закона за местното самоуправление и местната администрация, чл. 59, ал. 1 от Закона за предучилищното и училищното образование, във връзка с чл. 7, ал. 1 от Наредба № 5 от 03.06.2016 г. за предучилищното образование, чл. 20 и чл. 21 от Наредба № 26 от 18.11.2008 г. за устройството и дейността на детските ясли и детските кухни и здравните изисквания към тях, чл. 4 от Наредба № 3 от 05.02.2007 г. за здравните изисквания към детските градини, и при спазване на чл. 26 и чл. 28 от Закона за нормативните актове и чл. 75-79 от Административнопроцесуалния кодекс.

**§ 2.** Разпоредбите на глава втора се прилагат и в случаите, когато за предстояща учебна година за първи път се сформира яслена група.

**§ 3.** Контролът по прилагането на настоящата наредба се осъществява от отдел„Образование” в община Несебър.

**§ 4.** Навсякъде в наредбата думата „родител” да се разбира и в смисъла на „настойник”.

**§ 5.** Тази наредба влиза в сила от ……………. г. и може да бъде променяна и допълвана по реда на нейното приемане.

*Приложение 1*

**Заявление за приемане на дете в детска градина**

|  |
| --- |
| ………………………………………………………………………………………………….  (*наименование и адрес на детската градина*)  **ДО ДИРЕКТОРА**  **НА ДЕТСКА ГРАДИНА** ……………………  **ГР./С.** ……………………..  **ЗАЯВЛЕНИЕ**  **за приемане на дете в**  **ДГ „……………………………………………”**    **от ………………………………………………………………………………………..**  (*име, презиме, фамилия на родителя*)    **УВАЖАЕМИ ГОСПОДИН/ГОСПОЖО ДИРЕКТОР**,  Заявявам желанието си детето ми ……………………………………………………..……………………….. (*име, презиме, фамилия на детето*) , ЕГН ……………………, да бъде прието в …………………… възрастова група на Детска градина „…………………….” от учебната ……………/…………… г.  **Прилагам:**  1. Копие от удостоверение за раждане на детето.  2. Документи за удостоверяване на обстоятелства по критериите по чл. 10, ал. 1 от Наредба № ………… от ………….. г. за приемане, преместване и отписване на деца в общинските детски градини, както следва:  …………………………………………………………………………..  …………………………………………………………………………..  …………………………………………………………………………..  (*посочват се критериите и съответните документи)*  3. Заявление за вида на организация на детето в детската градина.  Информиран/а съм, че предоставената от нас информация съдържа лични данни по смисъла на ЗЗЛД и като такива попадат под специален режим на защита.  **С уважение:** ………………………….  (*име и фамилия*) |

На основание чл.28, ал.2 от Закона за нормативните актове Ви представяме следните:

МОТИВИ

за приемане на проект за НАРЕДБА ЗА ПРИЕМ НА ДЕЦА В ОБЩИНСКИТЕ ДЕТСКИ ГРАДИНИ НА ТЕРИТОРИЯТА НА ОБЩИНА НЕСЕБЪР

І.Причини, които налагат приемането:

Проектът за НАРЕДБА ЗА ПРИЕМ НА ДЕЦА В ОБЩИНСКИТЕ ДЕТСКИ ГРАДИНИ НА ТЕРИТОРИЯТА НА ОБЩИНА НЕСЕБЪР се предлага във връзка с въведеното съгласно чл. 59, ал.1 от Закона училищното и предучилищно образование /обнародван ДВ бр.79 от 13.10.2015г./ правомощие на общинските съвети да приемат режим на местно ниво. Посоченият регламент изисква Общински съвет-Несебър да приеме наредба, с която да утвърди обективни правила и механизми за приема на деца в общинските детски градини.

ІІ. Целите, които се поставят:

Приемането на подзаконов нормативен текст с утвърждаване на действащите добри практики и въвеждането на еднакви условия и ред за записване, отписване и преместване на деца в общинските детски градини.

ІІІ.Финансови и други средства, необходими за прилагане на новата уредба :

Не са необходими финансови и други средства за прилагане на новата наредба.

ІV.Очаквани резултати от прилагането:

Осъществяване на добра организация и практика по записване, отписване и преместване на деца в общинските детски градини, съобразени с нормативните актове от по-висша степен.

V.Анализ за съответствието с правото на европейския съюз:

Предлаганият проект за НАРЕДБА ЗА ПРИЕМ НА ДЕЦА В ОБЩИНСКИТЕ ДЕТСКИ ГРАДИНИ НА ТЕРИТОРИЯТА НА ОБЩИНА НЕСЕБЪР е в съответствие с БЪЛГАРСКОТО ЗАКОНОДАТЕЛСТВО и правото на европейския съюз.

ВНОСИТЕЛ: ................................

НИКОЛАЙ ДИМИТРОВ

КМЕТ НА ОБЩИНА НЕСЕБЪР